Meddelelse om indledning af en interimsundersøgelse af antidumping- og antisubsidieforanstaltningerne vedrørende importen af opdrættede atlanterhavslaks med oprindelse i Norge

(2001/C 188/04)

Kommissionen har modtaget en anmodning om en delvis interimsundersøgelse i henhold til artikel 11, stk. 3, i forordning (EF) nr. 384/96(1) senest ændret ved forordning (EF) nr. 2238/2000(2) (i det følgende benævnt "antidumpinggrundforordningen") og artikel 19, stk. 1, i Rådets forordning (EF) nr. 2026/97(3) (i det følgende benævnt "antisubsidiegrundforordningen") af de foranstaltninger, der er indført over for importen af opdrættede atlanterhavslaks med oprindelse i Norge.

1. Anmodning om en fornyet undersøgelse

Anmodningen er fremsat af det norske selskab Gje-Vi A/S (i det følgende benævnt "ansøgeren") og er begrænset til en undersøgelse af antidumping- og antisubsidieforanstaltningernes form, for så vidt de vedrører det pågældende selskab.

2. Vare

Den pågældende vare er opdrættede atlanterhavslaks med oprindelse i Norge, som i øjeblikket er henhørende under KN-kode ex 0302 12 00 (Taric-kode 0302 12 00 21, 0302 12 00 22, 0302 12 00 23 og 0302 12 00 29 ), ex 0303 22 00 (Taric-kode 0303 22 00 21, 0303 22 00 22, 0303 22 00 23 og 0303 22 00 29 ), ex 0304 10 13 (Taric-kode 0304 10 13 21 og 0304 10 13 29 ) og ex 0304 20 13 (Taric-kode 0304 20 13 21 og 0304 20 13 29 ).

3. Gældende foranstaltninger

Der blev indført endelig antidumping- og udligningstold på den pågældende vare ved Rådets forordning (EF) nr. 1890/97(4) og (EF) nr. 1981/97(5). Toldens form som fastsat i disse to forordninger blev imidlertid senere genstand for en fornyet undersøgelse, og de to forordninger blev erstattet af Rådets forordning (EF) nr. 772/1999(6).

Samtidig med indførelsen af den endelige told blev der også godtaget pristilsagn fra 190 norske eksportører (heriblandt ansøgeren) ved Kommissionens afgørelse 97/634/EF(7). Ved at afgive tilsagn indvilgede selskaberne i at overholde bestemte mindsteimportpriser for den pågældende vare og til inden for bestemte frister at aflægge regelmæssige rapporter til Kommissionen om deres salg til Fællesskabet.

Fordi en salgsrapport blev modtaget for sent, fandt Kommissionen, at ansøgeren havde misligholdt sit tilsagn. Godtagelsen af tilsagnet blev trukket tilbage ved Kommissionens forordning (EF) nr. 651/98(8), og der blev i dets sted indført endelig antidumping- og udligningstold ved Rådets forordning (EF) nr. 772/98(9).

4. Årsagerne til undersøgelsen

Ansøgeren har fremlagt tilstrækkelig dokumentation for, at der er sket en væsentlig ændring af omstændighederne siden indførelsen af told mod selskabets eksport til Fællesskabet, navnlig med hensyn til selskabets interne omstrukturering. Ansøgeren ønsker nu igen at afgive et pristilsagn og fremfører, at et sådant tilsagn i betragtning af de nævnte ændringer vil være effektivt og gennemførligt. På dette grundlag forekommer foranstaltningens aktuelle form ikke længere nødvendig for effektivt at afhjælpe de skadelige virkninger af dumping og subsidiering, idet et tilsagn er tilstrækkeligt.

5. Procedure

Efter at have fastslået, at der er tilstrækkelig dokumentation til at indlede en delvis interimsundersøgelse for Gje-Vi A/S, og efter at have hørt Det Rådgivende Udvalg indleder Kommissionen herved en fornyet undersøgelse i henhold til artikel 11, stk. 3, i antidumpinggrundforordningen og artikel 19, stk. 1, i antisubsidiegrundforordningen.

Denne fornyede undersøgelse er begrænset til en undersøgelse af, hvorvidt et nyt tilsagn kan godtages fra dette selskab.

a) Spørgeskema

For at indhente de oplysninger, som den anser for nødvendige, vil Kommissionen sende et spørgeskema til ansøgeren.

Fristen for modtagelsen af det besvarede spørgeskema er anført i punkt 6.

b) Indhentning af oplysninger og afholdelse af høringer

Alle interesserede parter anmodes om, forudsat at de kan godtgøre, at de sandsynligvis vil blive berørt af resultaterne af en sådan undersøgelse, at tilkendegive deres synspunkter og fremlægge dokumentation til støtte herfor.

Kommissionen kan desuden høre interesserede parter mundtligt, hvis de fremsætter skriftlig anmodning herom og påviser, at der er særlige årsager til, at de bør høres.

Alle oplysninger eller anmodninger om en høring indgives skriftligt til nedenstående adresse med angivelse af den interesserede parts navn og adresse samt fax- og/eller telefonnummer.

6. Frist

Interesserede parter skal give sig til kende, fremsætte deres synspunkter skriftligt og afgive oplysninger senest 40 dage fra datoen for offentliggørelsen af denne meddelelse, hvis der skal tages hensyn til deres bemærkninger i forbindelse med den fornyede undersøgelse. Interesserede parter kan også anmode om at blive hørt inden for samme frist.

Det er derfor i disse parters interesse straks at kontakte Kommissionen på følgende adresse: Europa-Kommissionen Generaldirektoratet for Handel

Direktorat C

TERV 0/24

Rue de la Loi/Wetstraat 200 B - 1049 Bruxelles/Brussel Fax (32-2) 295 65 05.

7. Manglende samarbejdsvilje

I tilfælde, hvor en af de interesserede parter nægter at give adgang til de nødvendige oplysninger eller undlader at meddele dem inden for de fastsatte frister eller lægger væsentlige hindringer i vejen for undersøgelsen, kan der træffes foreløbige eller endelige afgørelser, positive eller negative, på grundlag af de foreliggende faktiske oplysninger, jf. artikel 18 i antidumpinggrundforordningen og artikel 28 i antisubsidiegrundforordningen.

Hvis det konstateres, at en part har afgivet forkerte eller misvisende oplysninger, vil der blive set bort fra disse oplysninger, og de foreliggende faktiske oplysninger kan benyttes.

(1) EFT L 56 af 6.3.1996, s. 1.

(2) EFT L 257 af 11.10.2000, s. 2.

(3) EFT L 288 af 21.10.1997, s. 1.

(4) EFT L 267 af 30.9.1997, s. 1.

(5) EFT L 267 af 30.9.1997, s. 19.

(6) EFT L 101 af 16.4.1999, s. 1, senest ændret ved forordning (EF) nr. 2606/2000 (EFT L 301 af 30.11.2000, s. 61).

(7) EFT L 267 af 30.9.1997, s. 81, senest ændret ved afgørelse 2000/744/EF (EFT L 301 af 30.11.2000, s. 82).

(8) EFT L 88 af 24.3.1998, s. 31.

(9) EFT L 111 af 9.4.1998, s. 10.